ESSO ยืนแข็งสวนตลาด จับตาบอร์ดเคาะปันผลทิ้งทวน “เอ็กซอน” วันนี้
จับตาบอร์ด ESSO อนุมัติ “ปันผล” ทิ้งทวนก่อนควบ BCP ฟากนักลงทุนเข้าซื้อเก็งกำไร ดันหุ้นยืนบวกสวนดัชนีร่วงแรง
จับตาบอร์ด ESSO อนุมัติ “ปันผล” ทิ้งทวนก่อนควบ BCP ฟากนักลงทุนเข้าซื้อเก็งกำไร ดันหุ้นยืนบวกสวนดัชนีร่วงแรง
13 มี.ค. 2566

ผู้สื่อข่าวรายงานว่า วันนี้ (13 มี.ค.66) ราคาหุ้น บริษัท เอสโซ่ (ประเทศไทย) จำกัด (มหาชน) หรือ ESSO ณ เวลา 16:04 น. อยู่ที่ระดับ 9.10 บาท บวก 0.05 บาท หรือ 0.55% สูงสุดที่ระดับ 9.15 บาท ต่ำสุดที่ระดับ 9.00 บาท ด้วยมูลค่าการซื้อขาย 148.95 ล้านบาท

โดยราคาหุ้น ESSO ปรับตัวเพิ่มขึ้นวันนี้สวนทางกับดัชนีตลาดหุ้นไทยที่ปรับตัวลดลง คาดนักลงทุนเข้าซื้อเก็งกำไรหลังวันนี้บอร์ด ESSO มีการประชุมคณะกรรมการเพื่อพิจารณาอนุมัติการจ่ายเงินปันผลทิ้งทวนก่อนที่จะทำการควบรวมกับ บริษัท บางจาก คอร์ปอเรชั่น จำกัด (มหาชน) หรือ BCP
ขณะที่ก่อนหน้านี้ นายสุวัฒน์ สินสาฎก ผู้เชี่ยวชาญด้านหุ้นกลุ่มพลังงาน คาดว่า ESSO จะมีปันผลก้อนใหญ่ออกมา ซึ่งเหมือนกับกรณีของ DTAC ที่ปันผลก่อนควบรวมกิจการกับ TRUE ประเมินเบื้องต้น คาดว่าจะจ่ายปันผลอัตรา 1 บาท/หุ้น หรือ 3.46 พันล้านบาท คิดเป็น Dividend Yield 11% จากกำไรสะสมยังไม่ได้จัดสรร ณ สิ้นปี 2565 ที่ 4.15 พันล้านบาท จำนวนหุ้นของบริษัทเอสโซ่ทั้งหมดจำนวน 3.46 พันล้านหุ้น ขณะที่บริษัท เอ็กซอนโมบิล ถือหุ้นเอสโซ่ 65.99% จำนวน 2.28 พันล้านหุ้น
ด้าน บริษัทหลักทรัพย์ กสิกรไทย จำกัด (มหาชน) กล่าวว่า บอร์ดเอสโซ่จะพิจารณาจ่ายเงินปันผลครึ่งหลังปี 2565 วันที่ 13 มี.ค. 2566 ทั้งนี้คาดว่า ESSO จะจ่ายเงินปันผลสำหรับผลการดำเนินงานครึ่งหลังปี 2565 แม้การจ่ายปันผลจะส่งผลกระทบเชิงลบต่อราคาขายหุ้นของ ESSO ของผู้ถือหุ้นใหญ่ เนื่องจากราคาขายที่จะลดลง
ทั้งนี้ หากบอร์ด ESSO ตัดสินใจจ่ายเงินปันผล 1 บาท/หุ้น ก็จะไปส่งผลต่อราคารับซื้อหุ้นเอสโซ่จากทางบริษัท บางจาก ที่จะลดลงตามข้อตกลงที่ทำไว้ โดยบริษัทประเมินราคาขายหุ้น ESSO เบื้องต้นไว้ที่ 9.30 บาท/หุ้น หากบริษัทจ่ายปันผล 1 บาท ราคาขายจะเหลือเพียง 8.30 บาท/หุ้น
ขณะเดียวกัน ผู้ถือหุ้นจะได้รับเงินผลตอบแทนจากเงินปันผลในอัตราที่โดดเด่นสำหรับระยะเวลาการลงทุนที่ประมาณ 7 เดือน ดังนั้นจึงแนะนำให้นักลงทุนรอการประกาศราคาชื้อหุ้น ESSO เบื้องต้นใหม่จาก BCP ในเร็ว ๆ นี้ ทั้งนี้คงราคาเป้าหมายสิ้นปี 2566 ตามเดิมที่ 8.8 บาท
นอกจากนี้ จากเงินปันผลระหว่างกาลที่ 0.50 บาท/หุ้น คิดเป็นอัตราการจ่ายเงินแค่ 18% คาดว่านโยบายจ่ายเงินปันผลไม่ต่ำกว่า 40% ของกำไรสุทธิ ดังนั้นจึงคาดว่าเงินปันผลครึ่งหลังปี 2565 ของ ESSO จะอยู่ที่ 0.6 บาท/หุ้น โดยคิดจากอัตราการจ่ายเงินขั้นต่ำที่ 40% และคิดเป็นอัตราตอบแทนเงินปันผลที่ 6.8%
ทั้งนี้ คาดกำไรสุทธิไตรมาส 1/2566 ดีขึ้นจากไตรมาสก่อน หรือกำไรสุทธิประมาณ 1.5 พันล้านบาท ได้แรงหนุนจากการพลิกกลับจากผลขาดทุนเป็นกําไรจากสต๊อกน้ำมัน และค่าการกลั่น หรือ GRM ที่คาดว่าจะสูงขึ้นจากค่าพรีเมียมน้ำมันดิบที่ลดลง รวมถึงค่าการตลาดขายปลีกน้ำมันที่ดีขึ้นด้วยเช่นกัน ทั้งนี้ Singapore GRM ในเชิง QTD เพิ่มขึ้น 2.3 ดอลลาร์ฯ/บาร์เรล มาอยู่ที่ 8.6 ดอลลาร์ฯ/บาร์เรล ขณะที่คาดว่าค่าการตลาดขายปลีกน้ำมันของ ESSO จะดีขึ้นจากการมีสัดส่วนการขายน้ำมันดีเซลที่ 59%